Rut 4: Belangriker as 'n bruilof
Ons het deurgaans in die boek Rut gehoor hoe God in sy voorsienigheid aan die werk is: van hongersnood en tragedie wat Hy stuur, tot gars en hoop. Maar die vraag is steeds deur dit alles, hoekom? Wat wil die boek vir ons sê oor God?
In 'n tyd toe Israel verlang het na 'n koning, toe hulle bedreig was van alle kante af, het die Here in sy voorsienigheid 'n huwelik tot stand gebring tussen Boas en Rut. Rut se verlossing lei tot die geboorte van koning Dawid en wys na die groter Dawid, die Here Jesus Christus, die koning van konings en die losser van lossers wie se koms ons vandag herdenk. Hy verlos ons op 'n manier wat nie Boas of Dawid kon nie.
Wat in Rut en Naomi se lewens gebeur het, was deel van die voorsienigheid van God waarin Hy deur al die eeue alles laat geskied het ter wille van Sy verlossingsplan. Daardie plan van Hom word vandag nog deur Hom uitgevoer, ons moet net die padtekens van hoop raaksien en weet die beste lê nog voor.